CELEX: 62021TN0564
Language: mt
Date: 2021-09-06 00:00:00
Title: Kawża T-564/21: Rikors ippreżentat fis-6 ta’ Settembru 2021 – Bremino-Grupp vs Il-Kunsill

6.12.2021   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 490/46
            
         
      Rikors ippreżentat fis-6 ta’ Settembru 2021 – Bremino-Grupp vs Il-Kunsill
      (Kawża T-564/21)
      (2021/C 490/56)
      Lingwa tal-kawża: il-Ġermaniż
      
         Partijiet
      
      
         Rikorrent: Bremino-Grupp OOO (Minsk, il-Bjelorussja) (rappreżentant: A. Shmagin, avukat)
      
         Konvenut: Il-Kunsill tal-Unjoni Ewropea
      
         Talbiet
      
      Ir-rikorrenti titlob li l-Qorti Ġenerali jogħġobha:
      
                  —
               
               
                  tannulla d-Deċiżjoni ta’ Implimentazzjoni tal-Kunsill (PESK) 2021/1002 tal-21 ta’ Ġunju 2021 li timplimenta d-Deċiżjoni 2012/642/PESK dwar miżuri restrittivi fid-dawl tas-sitwazzjoni fil-Belarussja (ĠU 2021, L 219I, p. 70), u r-Regolament ta’ Implimentazzjoni tal-Kunsill (UE) 2021/997 tal-21 ta’ Ġunju 2021 li jimplimenta l-Artikolu 8a(1) tar-Regolament (KE) Nru 765/2006 dwar miżuri restrittivi fir-rigward tal-Belarussja (ĠU 2021, L 219I, p. 3), sa fejn jikkonċernaw lir-rikorrenti;
               
            
                  —
               
               
                  tikkundanna lill-konvenut għall-ispejjeż tar-rikorrenti.
               
            
         Motivi u argumenti prinċipali
      
      Insostenn tar-rikors tagħha, ir-rikorrenti tinvoka l-motivi segwenti.
      
                  1.
               
               
                  L-ewwel motiv: ksur tal-obbligu ta’ motivazzjoni
                  
                              —
                           
                           
                              Il-motivazzjoni mogħtija għall-inklużjoni tar-rikorrenti fil-listi li jinsabu fl-Annessi tal-atti legali kkontestati ma tissodisfax ir-rekwiżiti previsti fit-tieni paragrafu tal-Artikolu 296 TFUE. Il-motivazzjoni mogħtija hija vaga u ma hijiex preċiża biżżejjed. Minn naħa, mill-motivazzjoni mogħtija ma joħroġx b’mod ċar liema appoġġ Statali allegatament irċeviet ir-rikorrenti għall-iżvilupp taż-żona ekonomika speċjali Bremino-Orsha. Barra minn hekk, il-motivazzjoni li tikkonċerna l-għoti ta’ “għadd ta’ vantaġġi finanzjarji u tat-taxxa u benefiċċji oħra” favur ir-rikorrenti ma hijiex ċara sa fejn ma jistgħux jiġu identifikati liema huma dawn il-vantaġġi. L-affermazzjoni li l-azzjonisti ta’ Bremino-Grupp OOO huma s-“sidien ta’ Bremino-Orsha” hija inkorretta sa fejn legalment ma huwiex possibbli li żona ekonomika jkollha sid. Min-naħa l-oħra, l-allegazzjoni li t-tliet azzjonisti tar-rikorrenti “jifformaw parti miċ-ċirku ta’ ġewwa ta’ negozjanti marbuta ma’ Lukaschenka” hija wisq ġenerali u ma tistax tikkostitwixxi motivazzjoni suffiċjenti għall-impożizzjoni ta’ sanzjonijiet.
                           
                        
            
                  2.
               
               
                  It-tieni motiv: żball manifest ta’ evalwazzjoni
                  
                              —
                           
                           
                              Huwa manifest li l-konvenut telaq minn premessa fattwali żbaljata, b’tali mod li l-evalwazzjoni magħmula kienet inkorretta. Il-fatt li ż-żona ekonomika speċjali nħolqot permezz ta’ digriet tal-President ma jagħtix vantaġġ lir-rikorrenti sa fejn din il-proċedura hija prevista fil-leġiżlazzjoni Bjelorussa fir-rigward tal-ħolqien ta’ żoni ekonomiċi. Il-vantaġġi fiskali fil-kuntest taż-żona ekonomika speċjali huma disponibbli għal kull investitur. Ma huwiex ċar kif il-konvenut wasal sabiex jiddefinixxi ċ-ċirku ta’ ġewwa ta’ negozjanti marbuta ma’ Lukaschenka u fuq liema bażi inkluda lill-azzjonisti tar-rikorrenti f’dan iċ-ċirku. Barra minn hekk, minn din il-motivazzjoni ma joħroġx b’mod ċar kif ir-rikorrenti kienet ikkonċernati sa fejn ma bbenefikat minn ebda vantaġġ. Hija lanqas ma kienet irċeviet appoġġ min-naħa ta’ bin il-President, Viktar Lukaschenka.
                           
                        
            
                  3.
               
               
                  It-tielet motiv: ksur tad-drittijiet tad-difiża tar-rikorrenti u tad-dritt għal protezzjoni ġudizzjarja effettiva
                  
                              —
                           
                           
                              Il-konvenut ma informax lir-rikorrenti li kien qiegħed jipprevedi l-inklużjoni tagħha fil-listi li huma s-suġġett ta’ din il-proċedura u ma tahiex l-opportunità sabiex tiddefendi ruħha qabel il-pubblikazzjoni tad-deċiżjoni dwar l-introduzzjoni tal-miżuri restrittivi u, jekk ikun il-każ, sabiex tipproduċi provi li jirribattu l-allegazzjonijiet fil-konfront tagħha.
                           
                        
            
                  4.
               
               
                  Ir-raba’ motiv: nuqqas ta’ proporzjonalità tal-miżuri restrittivi
                  
                              —
                           
                           
                              L-atti legali kkontestati jikkostitwixxu ndħil inġustifikat u sproporzjonat fid-drittijiet fundamentali tar-rikorrenti, b’mod partikolari fid-dritt tagħha għall-proprjetà, fid-dritt tagħha għall-eżerċizzju ta’ attività ekonomika u fid-dritt tagħha għall-ħarsien tar-reputazzjoni tagħha skont l-Artikoli 16 u 17 tal-Karta tad-Drittijiet Fundamentali.